## L’IVIA inicia un estudi de camp per a avaluar l’efecte de plàstics reflectors en el control del trips en cítrics a la Comunitat Valenciana

*** A més de formar una barrera física que limita l’accés dels insectes a les plantes, els plàstics metal·litzats reflectixen la llum solar creant una font de llum que desorienta insectes diürns com pugons, trips i mosques blanques i també *Diaphorina citri*, vector del devastador HLB
* Els pròxims tres anys es faran mesuraments cada 15 dies per a comprovar l’estat de les plagues i analitzar l’impacte d’estes cobertes en aspectes fisiològics de l’arbre, com el creixement i la producció
* El pressupost d’Agricultura per a 2025 preveu 39 milions d’euros per a sanitat vegetal i animal i 18 milions d’euros per a reforçar a l’IVIA**

L’Institut Valencià d’Investigacions Agràries (IVIA), ha iniciat un contracte d’investigació amb l’empresa S.A.T. La Plana de Borriana, per a avaluar l’efecte de cobertes plàstiques metal·litzades en la gestió de plagues i malalties en cítrics entre les quals es troba el trips *Scirtothrips aurantii*.

Alberto Urbaneja, investigador del Centre de Protecció Vegetal i Biotecnologia de l’IVIA, explica que la citricultura a la Comunitat Valenciana està patint la pressió de plagues exòtiques que amenacen la productivitat i la sostenibilitat dels cultius. “Una de les més alarmants és el trips *Scirtothrips aurantii*, conegut com el trips dels cítrics de Sud-àfrica, que causa danys significatius en fulles, brots i fruits, i afecta tant la qualitat com el rendiment de la producció”.

“A més” -afig Urbaneja-, “la potencial introducció de *Diaphorina citri* representa una amenaça imminent que podria comprometre seriosament la viabilitat econòmica de la citricultura a la Comunitat Valenciana”.

En resposta a estos desafiaments, i basant-se en diverses investigacions internacionals, l’IVIA avaluarà l’eficàcia de les cobertes plàstiques metal·litzades en la gestió integrada de plagues i malalties en els cítrics. A més, analitzarà l’impacte d’estes cobertes en aspectes fisiològics de l’arbre, com el creixement i la producció.

Estes cobertes plàstiques metal·litzades no solament formen una barrera física que limita l’accés directe dels insectes que passen part del seu cicle en el sòl a les plantes, sinó que també els desorienta, aconseguint que el nombre d’insectes que aterren siga menor.

“La seua superfície reflectora desorienta els insectes durant el vol, interferint amb la seua capacitat per a localitzar i colonitzar les plantes ostes. Esta disrupció és particularment efectiva, en reflectir llum en l’espectre visible i part de l’ultraviolat des del sòl, la qual cosa crea un ambient visualment confús que reduïx significativament la incidència de plagues en els cultius tractats”, subratlla l’expert.

A més de beneficiar la protecció fitosanitària, les cobertes metal·litzades tenen efectes positius en el microclima del cultiu, promovent un increment en la temperatura del sòl, i reduint l’estrés hídric en millorar la retenció d’humitat, la qual cosa accelera el creixement i la producció dels cítrics.

Alberto Urbaneja insistix que l’efecte d’estes cobertes ja s’havia testat positivament davant d’altres espècies de trips i pugons a la Comunitat Valenciana, però apunta al fet que a llarg termini esta estratègia podria servir per a regular la població del vector transmissor de l’HLB. De fet, a Florida en treballs en els quals han col·laborat investigadors de l’IVIA es va poder confirmar que l’ús de plàstics metal·litzats permetia reduir significativament la pressió de *Diaphorina citri* i la incidència de l’HLB.

**Estudi a gran escala**

Estos assajos s’estan realitzant en dos camps de cítrics de S.A.T. La Plana de Borriana en la província de Castelló. En cada camp hi ha una zona control sense plàstic, una altra zona amb plàstic negre i una altra zona amb plàstic reflector, tot això repetit quatre vegades.

“En un dels dos camps, de tot just un any i amb planta jove, podem analitzar també com afecta la coberta al creixement i a l’entrada en producció. En l’altre camp, de tres o quatre anys, que ja està entrant en producció, vorem com les dos cobertures plàstiques poden afectar la fructificació, tant en maduració com en qualitat”, explica l’investigador.

Finalment, el director de l’IVIA ha remarcat, a més, “que la detecció del patogen en els insectes vectors abans que els arbres mostren símptomes permetria una resposta molt més ràpida i eficaç enfront de la malaltia”.

Cal recordar que, davant els reptes sanitaris als quals s’enfronten agricultors i ramaders, la Conselleria d’Agricultura, Aigua, Ramaderia i Pesca destina una important partida pressupostària de 39 milions d’euros per a donar-los suport i blindar-los les millors ferramentes de prevenció i control de les plagues i malalties. A esta inversió se suma el pressupost de l’IVIA, 18 milions d’euros per a reforçar un centre que ha de continuar sent referència en esta matèria.

Fecha: 05/04/2025